b'\n_START_ARTICLE_\nYlava (Lenkija)\n_START_SECTION_\nGeografija\n_START_PARAGRAPH_\nYlava \xc4\xafsik\xc5\xabrusi Ylavos e\xc5\xbeeryne, prie Jeziorako e\xc5\xbeero ir Dreventos intako Ilavkos; mieste susikerta Var\xc5\xa1uvos-Gdansko ir Torun\xc4\x97s-Ol\xc5\xa1tyno gele\xc5\xbeinkeliai bei Ol\xc5\xa1tyno-Grudziondzo plentas.\n_START_SECTION_\nIstorija\n_START_PARAGRAPH_\nYlava buvo \xc4\xafkurta 1305 m. pr\xc5\xabs\xc5\xb3 pamed\xc4\x97n\xc5\xb3 gyvenviet\xc4\x97s vietoje kaip Vokie\xc4\x8di\xc5\xb3 ordino pilis bei papilio gyvenviet\xc4\x97; tais pa\xc4\x8diais metais \xc5\xa1i gyvenviet\xc4\x97 gavo miesto teises. I\xc5\xa1 t\xc5\xb3 laik\xc5\xb3 Ylavoje i\xc5\xa1liko gotikin\xc4\x97 Kristaus atsimainymo ba\xc5\xbeny\xc4\x8dia (statyta 1325 m., perstatyta 1642 m. ir 1904 m.; ba\xc5\xbeny\xc4\x8dios bok\xc5\xa1tas pristatytas 1550 m.)._NEWLINE_Trylikos met\xc5\xb3 karo metu Ylava priklaus\xc4\x97 Pr\xc5\xabsijos s\xc4\x85jungai. 1457-1466 m. miestas valdytas Lenkijos, 1466 m. Tor\xc5\xabn\xc4\x97s taika gr\xc4\x85\xc5\xbeintas Vokie\xc4\x8di\xc5\xb3 ordinui._NEWLINE_1525-1618 m. Ylava buvo Pr\xc5\xabsijos kunigaik\xc5\xa1tyst\xc4\x97s, 1618-1701 m. \xe2\x80\x93 jungtin\xc4\x97s Brandenburgo ir Pr\xc5\xabsijos valstyb\xc4\x97s, 1701-1871 m. \xe2\x80\x93 Pr\xc5\xabsijos karalyst\xc4\x97s, o nuo 1871 m. \xe2\x80\x93 O. Bismarko suvienytos Vokietijos valda._NEWLINE_XIX a. Ylavoje imta pl\xc4\x97toti med\xc5\xbeio pramon\xc4\x99._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 sugriauta apie 75\xc2\xa0% Ylavos pastat\xc5\xb3. 1945 m. miestas atiteko Lenkijai, o jo gyventojai vokie\xc4\x8diai tais pa\xc4\x8diais metais pab\xc4\x97go arba buvo i\xc5\xa1keldinti \xc4\xaf Vokietij\xc4\x85.\n_START_SECTION_\nKult\xc5\xabra, sportas ir turizmas\n_START_PARAGRAPH_\nYlavoje veikia meno galerija, vyksta tarptautiniai d\xc5\xbeiazo ir j\xc5\xabrinink\xc5\xb3 muzikos festivaliai. Mieste ir jo apylink\xc4\x97se i\xc5\xa1pl\xc4\x97toti vandens turizmas ir vandens sportas, vyksta laiv\xc5\xb3 modeli\xc5\xb3 pasaulio pirmenyb\xc4\x97s, irklavimo regatos; \xc5\xa1iauriau Ylavos veikia Ylavos e\xc5\xbeeryno kra\xc5\xa1tovaizd\xc5\xbeio parkas.'